送郭六侍從之武陵郡
作者：劉長卿
朝代：唐

paragraphs: 常愛武陵郡，羨君將遠尋。
空憐世界迫，孤負桃源心。
洛陽遙想桃源隔，野水閑流春自碧。
花下常迷楚客船，洞中時見秦人宅。
落日相看斗酒前，送君南望但依然。
河梁馬首隨春草，江路猨聲愁暮天。
丈人別乘佐分憂，才子趨庭兼勝遊。
澧浦荆門行可見，知君詩興滿滄洲。